Vrae oor Eskom knou rand | Netwerk24
Deur Elvira Wood 30 Julie 2019 06:46
Die dollar sou jou vroeg Dinsdagoggend R14,15 kos. Foto: Elvira Wood
Die rand spartel steeds om kop bo water te hou.
Dit volg nadat die kredietgradeerder Fitch Ratings Vrydagmiddag sy vooruitsig vir Suid-Afrika van stabiel na negatief verander het.
Annabel Bishop, hoofekonoom van Investec, sê dié nuus, tesame met die staat se duidelike steun van Eskom, is glad nie goeie nuus vir die rand nie.
Moody’s Investor Service het ook Donderdag gewaarsku dat die staat se planne om nóg geld vir Eskom te gee kredietnegatief is.
“Voor die regering se nuutste kommentaar oor Eskom het die rand oortuigend tot onder die R14-vlak teenoor die dollar verstewig.
“Nadat die tesourie ’n addisionele R59 miljard oor twee jaar deur middel van die spesiale toedelingswetsontwerp aan Eskom goedgekeur het, het dit ’n negatiewe invloed op die rand gehad,” sê sy.
Die rand verhandel vroeg Dinsdagoggend teen R14,15 teenoor die dollar, R17,20 teenoor die Britse pond en R15,76 teenoor die euro.
Goud: $1 443,70 per fynons
Platinum: $877 per ons
Olie: $63,95 per vat
Bitcoin: $9 437,72/R142 663
Ethereum: $206,74/R3 127
Meer oor: Moody's Investor Service | Eskom | Fitch Ratings | Annabel Bishop | Rand | Dollar